**Vas Megye 01. számú**

**Országgyűlési Egyéni Választókerület**

 **Választási Iroda Vezetője**

**E L Ő T E R J E S Z T É S**

**Szombathely Megyei Jogú Város Közgyűlésének**

**2018. február 15-i ülésére**

**Javaslat az országgyűlési képviselők 2018. évi általános választásával kapcsolatos döntések meghozatalára**

Köztársasági Elnök Úr a 2/2018. (I.11.) KE határozatával az országgyűlési képviselők 2018. évi általános választását 2018. április 8. napjára tűzte ki.

**I.**

A választási eljárásról szóló 2013. évi XXXVI. törvény (a továbbiakban: Ve.) 14. §-a értelmében a választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása. A választási bizottságok közé tartozik az országgyűlési egyéni választókerületi választási bizottság.

A Ve. 33.§ (3) bek. a) pontja értelmében az országgyűlési egyéni választókerületi választási bizottság választott tagjának megbízása a következő általános választásra megbízott választási bizottság alakuló ülésével egyidejűleg megszűnik, így a 2014. évben megválasztott tagok megbízása megszűnt, a bizottságba új tagokat kell választani.

A választási bizottság választott és megbízott tagokból áll, akiknek jogai és kötelezettségei azonosak. A választási bizottság tagjaival szembeni összeférhetetlenségi okokat a Ve. 18. §-a tartalmazza, a tagok személyével szembeni követelményeket pedig a 17. §.

Az országgyűlési egyéni választókerületi választási bizottság három tagját és legalább két póttagot a Ve. 22. §-a alapján az országgyűlési egyéni választókerület székhelye szerinti település képviselő-testülete az országgyűlési képviselők általános választásának kitűzését követően, legkésőbb a szavazás napja előtti negyvenkettedik napon választja meg; személyükre az országgyűlési egyéni választókerületi választási iroda vezetője tesz indítványt. A Ve. 25. §-a azt is kimondja, a választási bizottság tagjaira és póttagjaira tett indítványhoz módosító javaslat nem nyújtható be. A választási bizottság tagjainak és póttagjainak megválasztásáról egy szavazással dönt a képviselő-testület.

Az országgyűlési képviselők választásáról szóló 2011. évi CCIII. törvény 4. § (5) bekezdése kimondja, a megyékben az egyéni választókerületek sorszámát, székhelyét és területi beosztását a 2. melléklet tartalmazza. E melléklet szerint Vas megyében a 01. számú országgyűlési egyéni választókerület székhelye Szombathely, területe: Balogunyom, Bucsu, Dozmat, Felsőcsatár, Horvátlövő, Nárai, Narda, Pornóapáti, Sé, Szombathely, Torony, Vaskeresztes. Ennek alapján a székhely település Szombathely Megyei Jogú Város Közgyűlésének kell az országgyűlési egyéni választókerületi választási bizottság tagjait megválasztania, és a választott tagok megbízatása a következő általános választásra megválasztott választási bizottság alakuló üléséig tart.

Vas megye 01. számú országgyűlési egyéni választókerületi választási bizottság tagjaira és póttagjaira az alábbi javaslatot teszem:

Tagok: Horváth Kornél

 Dr. Hollósy Tamás

 Dr. Szabó Zsolt

Póttagok: Dr. Szabóné Dr. V. Nagy Alíz

Dr. Csizmadia Attila

Az országgyűlési egyéni választókerületi választási bizottság tagjai és póttagjai vonatkozásában a Ve. 17. §-ban foglalt feltételek fennállását megvizsgáltuk, illetve a Ve. 18. §-ában foglalt összeférhetetlenségről a javasolt tagok a nyilatkozatot megtették.

Mindezek alapján kérem a Tisztelt Közgyűlést, hogy az országgyűlési egyéni választókerületi választási bizottság tagjait és póttagjait megválasztani szíveskedjék.

**II.**

A szavazás törvényes lebonyolítása és a szavazókörökben a szavazás eredményének megállapítása a szavazatszámláló bizottságok feladata.

A szavazatszámláló bizottságok a települési önkormányzatok képviselő-testülete által választott, valamint a jelölő szervezetek / független jelöltek által megbízott tagokból állnak.

A 2014. évi országgyűlési képviselők általános választása során a 2014-2018-as választási ciklusra megválasztott szavazatszámláló bizottsági tagok választott tagjainak megbízatása a Ve. 33.§ (3) bek. a) pontja értelmében a következő általános választásra megválasztott szavazatszámláló bizottság alakuló üléséig tart.

A szavazatszámláló bizottság megbízott tagjainak megválasztására vonatkozó szabályok ugyan azok, mint az országgyűlési egyéni választókerületi választási bizottság választott tagjaira.

Szombathely településen a települési szintű lakóhellyel rendelkező választópolgárok továbbá az átjelentkező választópolgárok a 40. számú szavazókörben, a Szombathely, Hefele M. u. 1. szám alatt lévő Megyei Levéltár Kiállító Termében szavazhatnak. A korábbi választások tapasztalatai alapján az ebből adódó többletfeladatok, valamint a választás zavartalan lebonyolítása indokolttá teszik, hogy ezen, a Ve. 78. § szerint kijelölt szavazókör szavazatszámláló bizottságát a szükséges számban további tagokkal egészítsük ki, valamint a szavazatszámláló bizottság mellett közreműködő jegyzőkönyvvezetők számát is 2 főben határozzuk meg. Ennek lehetőségeit a Ve. 24. § (3) valamint a Ve. 52. § (2) bekezdésében foglalt rendelkezések biztosítják.

A szavazatszámláló bizottság választott tagjainak megbízatása a Ve. 33.§ (3) bekezdése alapján a következő általános választásra megválasztott választási bizottságok alakuló üléséig tart.

A választási bizottság tagjaival szembeni összeférhetetlenségi okokat a Ve. 18. §-a , a tagok személyével szembeni követelményeket pedig a Ve. 17. §-a rögzíti. A szavazatszámláló bizottsági munkában való közreműködést vállaló, és a megválasztásra javasolt bizottsági tagokkal szemben ezen jogszabályhelyeken felsorolt összeférhetetlenségi okok nem állnak fenn, valamennyien Szombathely településen lakcímmel rendelkező, a központi névjegyzékben szereplő választópolgárok.

Tájékoztatom a Közgyűlést, hogy a szavazatszámláló bizottsági tagok és póttagok a megválasztásukat követően legkésőbb a szavazást megelőző második napon a Polgármester Úr előtt esküt vagy fogadalmat tesznek, majd megtartják alakuló ülésüket, ahol a választott tagok közül elnököt és elnökhelyettest választanak. Csak az eskü vagy fogadalomtételt követően gyakorolhatják jogaikat.

A Ve. 24. § (1) bekezdésében biztosított jogkörömnél fogva indítványozom a Tisztelt Közgyűlésnek, hogy a szavazatszámláló bizottságok választott tagjainak az előterjesztés mellékletében felsorolt személyeket válassza meg. (A melléklet később kerül kiküldésre.)

Szombathely, 2018. január „ ”

 **(: Dr. Károlyi Ákos :)**

 **Vas 01. OEVK**

 **Választási Iroda Vezetője**

**I.**

**HATÁROZATI JAVASLAT**

**……/2018. (II.15.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 22. §-ában foglaltak alapján Vas megye 01. számú országgyűlési egyéni választókerületi választási bizottság tagjává az alábbi személyeket választja meg:

Tagok: Horváth Kornél

 Dr. Hollósy Tamás

 Dr. Szabó Zsolt

Póttag: Dr. Szabóné Dr. V. Nagy Alíz

Dr. Csizmadia Attila

**Felelős:** Dr. Károlyi Ákos jegyző, a Vas 01. OEVI vezetője

**Határidő:** azonnal

**II.**

**HATÁROZATI JAVASLAT**

**……/2018. (II.15.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 24.§ (1) bekezdésében foglaltak alapján Vas Megye 01. számú Országgyűlési Egyéni Választókerület Szombathely település szavazatszámláló bizottságai tagjaivá és póttagjaivá az előterjesztés mellékletében szereplő személyeket megválasztotta.

**Felelős:** Dr. Károlyi Ákos jegyző, a Vas 01. OEVI vezetője

**Határidő:** azonnal